[Foto’s] Boereplaas-bordspeletjie kry nuwe leweFoto: Verskaf Boereplaas, die bordspeletjie wat jare gelede deur talle Afrikaanse gesinne gespeel is, het met die verloop van tyd ŉ stil dood gesterf. Vanjaar is dié bekende speletjie weer op die mark in ŉ pragtige nuwe baadjie. Nico Steyn, ŉ onafhanklike skrywer, het ongeveer drie jaar gelede besef dat daar geen Afrikaanse bordspeletjies meer beskikbaar is nie en dat sy eie kinders nie iets soos Boereplaas het nie. “Die idee was, om nie net vir my kinders nie, maar vir alle Afrikaanse kinders wat nie regtig speletjies het nie, iets terug te gee van toe ons jonk was.” Nico wou weer iets in Afrikaans daarstel wat nie eintlik meer beskikbaar is nie en sê dat families gewoond is aan televisie of om speletjies te speel wat Engels is. “Ek het net gedink dis ŉ goeie idee om ŉ Afrikaanse speletjie weer te laat herleef, en Boereplaas is ŉ bekende bordspeletjie.” Volgens Nico het die hele proses ongeveer twee en half jaar geduur omdat dit baie administrasie en beplanning geverg het. Dit wil voorkom of bordspeletjies in die VSA en Europa ook weer nuwe lewe kry, want volgens Nico het die verkope van bordspeletjies die laaste tien jaar met 10% per jaar gegroei. “Daar is beslis ŉ mark daarvoor, al is ons ŉ bietjie agter hier in Suid- Afrika, maar die reaksie wat ek kry, wys vir jou daar is ŉ behoefte daaraan.” Vandag se kinders lewe in ŉ tegnologiese era en sal nie noodwendig iets soos ŉ bordspeletjie waardeer nie, maar Nico sê hy wou juis nie dié speletjie elektronies maak nie omdat dit nie doel is van Boereplaas nie. “Ja, tegnologie is ŉ moeilike ding, maar die bordspeletjie is ŉ alternatief vir kinders. Boereplaas is ŉ familie-ding en die kinders sal aanklank daarby vind omdat hulle nie gewoond is aan bordspeletjies nie.” Die nuwe Boereplaas is ŉ moderne weergawe, maar Nico sê hulle het probeer om soveel as moontlik van die oorspronklike spel te behou. “Die basis van die spel is dieselfde, maar daar is moderne problematiek en voordele.” Die nuwe ontwerp is juis só gemaak dat kinders en volwassenes dit sal geniet en Nico meen dat dié speletjie nie net oor speel gaan nie. “Dis ook opvoedkundig – dit leer jou ondernemingsgees en die beginsel van wins en verlies. Dit verduidelik jou ŉ bietjie meer oor die plaaslewe en dit leer kinders ook om met syfers te werk.” Bestel die Boereplaas-bordspeletjie deur Maroela Media. Stuur ŉ e-pos na [email protected] of koop die bordspeletjie in ons Koöperasie